钦定古今图书集成/理学汇编/学行典/第264卷 > 阮孝绪
## 钦定古今图书集成/理学汇编/学行典/第264卷 > 阮孝绪

按《梁书处士传》：“阮孝绪，字士宗，陈留尉氏人也。父彦
之，宋太尉从事中郎。孝绪七岁，出后从伯引之。引之
母周氏卒，有遗财百馀万，应归孝绪，孝绪一无所纳，
尽以归引之姊琅邪王晏之母。闻者咸叹异之。幼至
孝，性沈静，虽与儿童游戏，恒以穿池筑山为乐。年十
三，遍通《五经》。十五冠而见其父彦之，诫曰：‘三加弥尊，
人伦之始。宜思自勗，以庇尔躬’。”答曰：“愿迹松子于瀛
海，追许由于穹谷，庶保促生，以免尘累。”自是屏居一
室，非定省未尝出户，家人莫见其面，亲友因呼为居
士。外兄王晏贵显，屡至其门，孝绪度之，必至颠覆，常
逃匿不与相见。曾食酱美，问之，云是王家所得。便吐
飧覆醢。及晏诛，其亲戚咸为之惧。孝绪曰：“亲而不党，
何坐之及？”竟获免。义师围京城，家贫无以爨，僮妾窃
邻人樵以继火。孝绪知之，乃不食，更令撤屋而炊。所
居室唯有一鹿床，竹树环绕。天监初，御史中丞任昉
寻其兄履之，欲造而不敢，望而叹曰：“其室虽迩，其人
甚远。”为名流所钦尚如此。十二年，与吴郡范元琰俱
征，并不到。陈郡袁峻谓之曰：“往者天地闭，贤人隐。今
世路已清，而子犹遁，可乎？”答曰：“昔周德虽兴，夷、齐不
厌薇蕨；汉道方盛，黄、绮无闷山林。为仁由己，何关人
世，况仆非往贤之类邪！”后于锺山听讲，母王氏忽有
疾，兄弟欲召之。母曰：“孝绪至性冥通，必当自到。”果心
惊而返，邻里嗟异之。合药须得生人参，旧传锺山所
出，孝绪躬历幽险，累日不值。忽见一鹿前行，孝绪感
而随后，至一所遂灭。就视，果获此草，母得服之，遂愈。
时皆叹其孝感所致。时有善筮者张有道谓孝绪曰：
“见子隐迹而心难明，自非考之龟蓍，无以验也。”及布
卦，既揲五爻，曰：“此将为《咸》，应感之法，非《嘉》《遁》之兆。”孝
绪曰：“安知后爻不为上九？”果成《遁》卦。有道叹曰：“此谓
肥遁无不利。象实应德，心迹并也。”孝绪曰：“虽获《遁卦》，
而上九爻不发，升遐之道，便当高谢许生。”乃著《高隐
传》，上自炎、黄，终于天监之末，斟酌分为三品，凡若干
卷。又著论云：“夫至道之本，贵在无为；圣人之迹，存乎
拯弊。弊拯由迹，迹用有乖于本。本既无为，为非道之
至。然不垂其迹，则世无以平；不究其本，则道实交丧。”
丘、旦将存其迹，故宜权晦其本；老、庄但明其本，亦宜
深抑其迹。迹既可抑，数子所以有馀；本方见晦，尼丘
是故不足。非得一之士，阙彼明智，体之之徒，独怀鉴
识。然圣已极照，反创其迹；贤未居宗，更言其本。良由迹须拯世，非圣不能；本实明理，在贤可照。若能体兹
本迹，悟彼“抑扬，则孔《庄》之意，其过半矣。”南平元襄王
闻其名，致书要之，不赴。孝绪曰：“非志骄富贵，但性畏
庙堂。若使麏麚可骖，何以异夫骥𫘧！”初，建武末，青溪
宫东门无故自崩，大风拔东宫门外杨树。或以问孝
绪，孝绪曰：“青溪皇家旧宅，齐为木行，东者木位。今东
门自坏，木其衰矣。”鄱阳忠烈王妃，孝绪之姊，王尝命
驾欲就之游，孝绪凿垣而逃，卒不肯见。诸甥岁时馈
遗，一无所纳，人皆怪之，答云：“非我始愿，故不受也。”其
恒所供养石像，先有损坏，心欲治补，经一夜忽然完
复，众并异之。大同二年卒，时年五十八。门徒诔其德
行，谥曰文贞处士。所著《七录》等书二百五十卷行世。